[image: Log_prat_pos_pantone_300]

Premis El Prat Emprèn 2018

Entre els premiats destaquen els projectes que promouen la sostenibilitat i la innovació o la reactivació i manteniment de negocis 

Bugui, una iniciativa per promoure l’ús compartit de cotxes elèctrics; el projecte del Parc de les Olors del Cal Monés, que reaprofitarà aquest espai per promoure l’agricultura ecològica; i la continuïtat de la històrica marca esportiva del Prat “Pedro Esports” són els tres projectes guanyadors d’enguany en diferents categories.

Entre les mencions especials en diferents categories, destaca el projecte “My little robot”, que vol incorporar la robòtica humanoide a les activitats d’oci extraescolar per tal de promoure les habilitats comunicatives dels infants i facilitar l’aprenentatge d’idiomes. També s’ha reconegut la iniciativa “Som eficiència”, que ofereix assessorament sobre com reduir el consum energètic dels edificis.  

L'Ajuntament del Prat de Llobregat ha atorgat aquest dijous, 29 de novembre, els Premis El Prat Emprèn a persones i iniciatives emprenedores de la ciutat que hagin desenvolupat el seu pla d'empresa amb el suport del Centre Local de serveis a les empreses durant el darrer any. Entre els projectes guardonats en aquesta edició, destaquen les iniciatives per promoure la sostenibilitat ambiental i la innovació tecnològica o la reactivació o continuïtat de negocis històrics del Prat de Llobregat. 

A la convocatòria d’enguany, s’han presentat un total de 39 candidatures en les diferents categories, que han estat valorades per un jurat format per representants de l’Associació El Prat Empresarial, SECOT, l’Associació de Comerciants i Industrials del Prat ACIP, el Consell Comarcal Baix Llobregat - Ateneu Cooperatiu, UGT i CCOO del Baix Llobregat, AGT, el Prat Gran Comerç i la Federació de Cooperatives de Treball de Catalunya.

L’acte d’entrega de premis, que s’ha celebrat durant la tarda de dijous al Cèntric Espai Cultural, ha comptat amb les intervencions de l’alcalde del Prat, Lluís Tejedor, i de Marta Mayordomo, tinent d’alcalde i regidora de Promoció Econòmica, Comerç i Ocupació, entre d’altres representants municipals. 

Durant l’acte d’entrega de premis, Marta Mayordomo ha destacat “l’actitud emprenedora i valenta, creadora de riquesa i ocupació” de les persones emprenedores. La regidora de Promoció Econòmica també ha destacat l’aposta de l’Ajuntament per fomentar l’emprenedoria: “Us donem suport des de l'Ajuntament de la ciutat, posant al vostre abast, des del Centre de Promoció Econòmica, tots els recursos de què disposem per assessorar-vos en les primeres passes del projecte i en la seva consolidació posterior”. 

Els tres projectes guanyadors 

El Premi a la Millor idea o projecte empresarial ha estar per Bugui, una iniciativa per promoure l’ús compartit de cotxes elèctrics autònoms, amb una modalitat diferent al carsharing convencional. Els vehicles no es lloguen, l'usuari haurà associar-se a l'empresa i pagar una quota d'entrada de 1.000 € que li donarà accés de forma indefinida a aquest servei. A partir d’aquest moment pagarà només el cost real per l'ús que es faci dels vehicles. 

El Premi a la millor idea/projecte en l’àmbit de comerç o turisme ha estat per a la marca històrica “Pedro Esports”. Amb el suport del programa Reempresa de l’Ajuntament del Prat, es garanteix la continuïtat d’aquesta botiga de material esportiu, amb 37 anys d’història al Prat de Llobregat, després de la jubilació de qui n’havia estat propietària, Montserrat Castillo. El negoci ha estat traspassat  a Montse Fàbregas, que emprèn ara una nova etapa, afegint a la venda de material esportiu altres activitats com el coaching nutricional i esportiu, cursos i xerrades o gestió d'equips. També tindrà una vessant social, lligada al voluntariat amb persones amb diversitat funcional.

El Premi a la Millor Iniciativa d’Economia social i cooperativa ha estat per al projecte del Parc de les Olors de Cal Monés. L’Ajuntament del Prat ha cedit l’espai de Cal Monés a la Fundació Esperanzah per tal de promoure-hi conreus de plantes aromàtiques i medicinals, seguint els criteris de l’agricultura ecològica. A l’entorn d’aquest espai, també es faran activitats lúdiques i didàctiques, dirigides a infants i joves en edat escolar. També es faran cursos de formació sobre agricultura sostenible per a les persones interessades. El projecte també contempla la producció de productes ecològics propis. Així, l’espai vol esdevenir un espai formatiu i didàctic de referència en agricultura ecològica, únic a la comarca del Baix Llobregat. És previst que les primeres activitats en aquest espai puguin començar durant la primavera de l’any vinent. 

El projecte Parc de les Olors, ja implantat en d’altres comarques catalanes, pretén revaloritzar espais en desús per fomentar-hi el conreu de plantes aromàtiques i medicinals, a partir dels criteris de l’agricultura ecològica. La xarxa de Parcs de les Olors dóna suport i assessorament per implantar aquesta iniciativa al territori, però són els agents locals i comarcals els que lideren i dissenyen les característiques de cada franquícia social del projecte.  

Els tres premis principals estan dotats econòmicament amb 2.000 euros cadascun. 

7 mencions especials 

A més dels premis principals, també s’han concedit un total de 7 mencions especials en les diferents categories. Entre elles, estan el projecte “My litte Robot”, un nou concepte d'oci extraescolar que vol incorporar la robòtica humanoide als més petits. En aquest cas, un robot amb característiques humanes serà company de jocs dels infants i facilitarà als nens i nenes l’adquisició d’habilitats comunicatives en fins a 4 idiomes diferents, de forma amena. És previst que el projecte es posi en marxa el proper mes de gener. 

Una altra de les mencions especials ha reconegut el projecte Som Eficiència, associació que es centra bàsicament en proporcionar als diferents tipus de clients solucions de caràcter tècnic que permetin millorar l’eficiència energètica i la gestió dels consums de la seva instal·lació, local, habitatge o entitat, permetent un estalvi energètic i econòmic considerable. 

Tant als projectes guanyadors com als que han rebut mencions especials, se’ls han lliurat obsequis per facilitar la difusió de les seves activitats o accedir a activitats formatives i d’assessorament, gratuïtament o amb descompte. Als premiats a la categoria Millor Iniciativa d’Economia Social i Cooperativa, la Federació de Cooperatives de Treball Associat els ofereix l’adhesió gratuïta a la Federació durant el primer any. 

Durant l’acte, també ha realitzat una conferència Txell Costa, fundadora i CEO de la seva pròpia empresa, Txell Costa Group, companyia especialitzada en màrqueting i negocis ètics.

A continuació, es detalla la llista completa de premiats:

-  PREMI A LA MILLOR IDEA/PROJECTE EMPRESARIAL :  "BUGUI”
Mencions Especials:  
1- MY LITLLE ROBOT
2-  DHR CUSTOM GUITARS
3- GEL I REPÒS. CENTRE DE FISIOTERÀPIA

- PREMI  A LA MILLOR IDEA/PROJECTE EN L'ÀMBIT DE COMERÇ I/O TURISME: "PEDRO ESPORTS"
Mencions Especials : 

1- BOCATA VA

2- CELLER ALL I OLI

3- PITBIKEBCN

- PREMI A LA MILLOR INICIATIVA D'ECONOMIA SOCIAL I COOPERATIVA:  "PARC DE LES OLORS CAL MONÉS"

Menció Especial : 
1- SOM EFICIÈNCIA

El Prat de Llobregat, 30 de novembre de 2018

